แอลเอ็มจีร่วมวงชิงเบี้ยซิตี้คาร์ยันรถหรู
แอลเอ็มจีประกันตื่น คลอดกรมธรรม์ใหม่จับกลุ่มประกันซิตี้คาร์สนองตลาดโต
4 ต.ค. 2555

แอลเอ็มจีประกันตื่น คลอดกรมธรรม์ใหม่จับกลุ่มประกันซิตี้คาร์สนองตลาดโต
นายจอห์น ฟู ประธานบริหารสูงสุด บริษัท แอลเอ็มจี ประกันภัย เปิดเผยว่า บริษัทได้เปิดตัวแบบประกันรถยนต์ใหม่ เพื่อรองรับกับความต้องการของลูกค้าที่ใช้รถยนต์ทุกกลุ่ม โดยเฉพาะกลุ่มรถซิตี้คาร์ที่มียอดขายเป็นจำนวนมากในขณะนี้ เป็นแบบ “LMG Smart City” ที่เป็นประกันประเภท 1 ราคาเริ่มต้น 15,555 บาท เพื่อให้สามารถแข่งขันกับตลาดได้ 
ทั้งนี้ คาดว่าจะได้รับเบี้ยในปีแรกมากกว่า 100 ล้านบาท เน้นทำตลาดในรถใหม่ปีต่ออายุที่ 2 เป็นหลักและให้ซ่อมเฉพาะอู่ทั่วไป เนื่องจากส่วนใหญ่รถป้ายแดงจะได้รับแถมประกันมา ซึ่งคาดว่ามีการเติบโตได้อีก 50% หรือได้ลูกค้าเพิ่มอีก 2.5 หมื่นราย รวมเป็น 7.5 หมื่นราย จากปัจจุบันที่บริษัทมีฐานลูกค้าซิตี้คาร์อยู่ที่ 5 หมื่นราย
นอกจากนี้ ยังมีแบบประกันประเภท 1 ที่จับกลุ่มรถยนต์ซูเปอร์คาร์ราคาแพง “LMG Exclusive Plus” อีกด้วย เนื่องจากรถซูเบอร์คาร์ในไทยเริ่มได้รับความนิยมและมีแนวโน้มเพิ่มขึ้น ซึ่งคาดว่าในปีแรกจะขายเบี้ยได้ประมาณ 30 ล้านบาท โดยค่าเบี้ยจะอยู่ที่ 12% ของทุนประกัน สูงกว่ารถยนต์ทั่วไป เนื่องจากแม้รถซูเปอร์จะมีการใช้งานที่น้อย แต่เวลาเกิดอุบัติเหตุขึ้นจะมีความเสียหายมาก การคิดค่าเบี้ยจึงต้องให้ครอบคลุมกับความเสี่ยงที่เกิดขึ้น 
นายจอห์น กล่าวว่า บริษัทยังได้ออกแบบประกันประเภท 5 “LMG Super Save Flood” 5 ที่เพิ่มความคุ้มครองน้ำท่วมได้เท่ากับตัวรถที่ 1 2 และ 3 แสนบาท โดยบวกค่าเบี้ยน้ำท่วมไปอีกแสนละ 500 บาท จากเบี้ยปกติที่เริ่มต้น 5,900 บาท โดยตั้งเป้าเบี้ยในปีแรก 50 ล้านบาท ซึ่งที่ผ่านมาลูกค้าของบริษัทเองกว่า 50% ก็จะซื้อประกันรถยนต์ที่ไม่มีความคุ้มครองเรื่องน้ำท่วม จึงต้องการกระตุ้นตลาดในส่วนนี้
สำหรับในปีนี้ตั้งเป้าทำเบี้ยรวมไว้ที่ 5,000 ล้านบาท เพิ่มขึ้นเล็กน้อยเพียง 200 ล้านบาท เมื่อเทียบกับปีที่ผ่านมาที่ทำเบี้ยได้ 4,800 ล้านบาท โดยในช่วงครึ่งปีแรกที่ผ่านมา ทำเบี้ยได้แล้ว 2,548 ล้านบาท